Трэцяе пасланне святога Яна

1

Прывітанне

¹Старэйшына – умілаванаму Гаю, якога я люблю ў праўдзе.

²Умілаваны, малюся, каб ты быў здаровы і каб ва ўсім шчасціла табе, як шчасціць твёй душы. ³Я вельмі ўзрадаваўся, калі прыйшлі браты і засведчылі пра тваю праўду і што ты паступаеш па праўдзе. ⁴Для мяне няма большай радасці, як чуць, што мае дзеці жывуць у праўдзе.

Пахвала Гая

⁵Умілаваны, ты паступаеш згодна з вераю ў тым, што робіш для братоў і чужаземцаў. ⁶Яны засведчылі перад Касцёлам пра тваю любоў. Калі адправіш іх па-Божаму, добра зробіш. ⁷Бо дзеля імя Хрыстовага яны пайшлі, нічога не беручы ад язычнікаў. ⁸Таму мы павінны прымаць такіх людзей, каб стаць супрацоўнікамі праўды.

Заклік да еднасці і здзяйснення дабра

⁹Я напісаў ужо Касцёлу, але Дыятрэф, што любіць першынство сярод іх, не прымае нас. ¹⁰Таму, калі прыйду, узгадаю яго ўчынкі, якія робіць, зласловячы нас. Не задавольваючыся гэтым, і сам не прымае братоў, і забараняе тым, хто хоча прымаць, ды выганяе іх з Касцёла.

¹¹Умілаваны, не наследуй зло, але дабро. Хто чыніць дабро, той ад Бога, а хто чыніць зло, той не бачыў Бога.

¹²Пра Дэметрыя ўсе сведчаць, нават сама праўда. І мы сведчым, а ты ведаеш, што сведчанне нашае праўдзівае.

Заканчэнне

¹³Пра многае меў напісаць табе, але не хацеў пісаць атрамантам і пяром, ¹⁴бо спадзяюся хутка ўбачыць цябе і паразмаўляць з табою.

¹⁵Спакой табе. Вітаюць цябе сябры. І ты прывітай сяброў пайменна.

© Канферэнцыя Каталіцкіх Біскупаў у Беларусі, Мінск 2017